岞崿山
作者：釋文珦
朝代：宋

paragraphs: 岞崿多奇觀，人疑是假山。
松亭藏霧黑，苔壁上雲斑。
棧閣凌空險，巖棲履石艱。
鶴眠庭樹穩，僮汲井泉慳。
鐘磬青冥上，香燈杳靄間。
志圖曾舊覽，題詠未經刪。
疊嶂森南面，雙溪轉北灣。
飛橋攔水斷，古邑带烟閒。
猿嘯穿林遠，樵聲過嶺巒。
客尋清梵至，僧背夕陽還。
我亦頻來此，柴門不要關。